'Asseblief, ek wil net huis toe gaan' | Maroela Media
'Asseblief, ek wil net huis toe gaan'
Gerco van Deventer en sy vrou, Shereen. (Foto: Facebook)
Die familie van 'n Suid-Afrikaner wat sedert November 2017 in Libië aangehou word, sê hulle weet dat sy bejaarde ouers hom waarskynlik nie weer lewend gaan sien nie – maar hulle hou aan hoop.
"Jy leef op genade. Jy leef op hoop, want daarsonder kan jy nie deur 'n dag kom nie. Dis verskriklik," sê Carlé Weber, Gerco van Deventer se suster.
Van Deventer (43) is 'n ervare paramedikus wat voorheen onder meer in Afganistan gewerk het. Hy is in 2017 op 'n een maand kontrak na Libië, maar is op die eerste dag by sy nuwe werk saam met drie Turke ontvoer. Dié drie is sedertdien vrygelaat nadat 'n losprys vir hulle betaal is.
'n Video van Van Deventer is in Januarie uitgereik. Daarin pleit hy dat die losprys vir sy vrylating betaal word sodat hy kan terugkeer na sy gesin.
"Ek het baie probleme. My bloedsuiker, ek kan dit nie beheer nie. Ek het 'n probleem met my hart. Ek het al drie hartpyne gehad, moontlike hartaanvalle … daar is bloed in my urine. Ek moet dringend 'n dokter by 'n hospitaal besoek. Ek moet so gou moontlik vrygelaat word…. Asseblief, betaal die geld sodat ek vrygelaat kan word.
"Laat my toe om huis toe te gaan na my gesin in Suid-Afrika. Dit is nou al 'n baie lang tyd. Ek het in dié tyd nie met my drie kinders gepraat nie, ek het nie met my vrou gepraat of haar gesien nie…
"Ek wil net huis toe gaan. Asseblief, asseblief, asseblief…," pleit hy huilend in die video.
Dr. Imtiaz Sooliman, woordvoerder van Gift of the Givers het aan News24 gesê die organisasie is sedert die begin van die jaar betrokke by onderhandelings vir Van Deventer se vrylating. Sy ontvoerders is klaarblyklik 'n Islamitiese splintergroep met bande met Al-Kaïda.
Sooliman het vroeër aan News24 gesê volgens sy inligting is Van Deventer steeds lewend. Sy ontvoerders eis sowat R23 miljoen ($1,5 miljoen) vir sy vrylating, 'n bedrag wat haas onmoontlik deur sy familie betaal kan word.
"Ek dink nie dis 'n haalbare bedrag nie. Ons is 'n gewone middeklasfamilie, ons almal doen gewone werk," sê Weber.
Sy sê hulle het intussen 'n skarefinansieringsinisiatief begin om Van Deventer te help om sy lewe te herbou wanneer hy – soos hulle bly glo – gaan terugkeer huis toe en nie vir 'n losprys nie.
Van Deventer se vrou, Shereen, woon in die Wes-Kaap, saam met die jongste van sy drie kinders. Hy het ook twee kinders uit 'n vorige huwelik.
Weber sê haar ouers, Jan (77) en Marita (74), verwerk Van Deventer se verdwyning bitter moeilik. Hoewel die familie aanvanklik aangeraai is om die nuus oor Van Deventer se verdwyning uit vrees vir sy veiligheid stil te hou, het hulle in April vanjaar, op sy 44ste verjaardag, besluit om nie langer te swyg nie.
"Dit is 'n moeilike ding en elkeen hanteer dit op sy eie manier. In 'n stadium het die gebeure gevoel soos goed wat net in flieks gebeur. Jy is heeltemal hulpeloos. Wie bel jy? Jy het géén verwysingsraamwerk vir wat met jou gebeur nie," sê sy.
Sy sê hoewel die regering nie met terreurgroepe onderhandel nie, het die departement van internasionale betrekkinge en samewerkende regering (Dirco) 'n taakspan saamgestel om die gebeure rondom Van Deventer se verdwyning en aanhouding te ondersoek.
"Ons hoop dat Dirco sy werk doen, maar ons kry maar bitter min terugvoer," sê Weber.
Sy sê volgens kenners kan die proses om iemand in Van Deventer se posisie te laat vrylaat, jare lank duur.
"Ons hou aan bid vir verlossing."
Van Deventer is een van verskeie Suid-Afrikaners wat die afgelope paar in die buiteland ontvoer is.
Die Suid-Afrikaners sluit in Christo Bothma, wat in September verlede jaar in Burkina Faso ontvoer is. Twee tussengangers het sedertdien onafhanklik van mekaar gesê dat Bothma reeds op 19 Junie vanjaar dood is.
Die fotojoernalis Shiraaz Mahomed is in 2017 in Sirië ontvoer en word steeds aangehou.
Stephen McGown is ses jaar lank deur Al-Kaïda-militante in Mali gevange gehou voordat hy in 2017 vrygelaat is.
Pierre en Yolande Korkie is op 27 Mei 2013 in Taiz, Jemen, ontvoer. Yolande is op 10 Januarie 2014 vrygelaat nadat Gift of the Givers haar vrylating onderhandel het. Pierre en die Amerikaanse fotojoernalis Luke Somers is op 6 Desember 2014 dood ná 'n mislukte poging om hulle van Al-Kaïda-militante te bevry.
Die sogenaamde Bagdad-vier, André Durant, Callie Scheepers, Hardus Greeff en Johann Enslin is op 10 Desember 2006 by 'n polisieblokkade in Irak ontvoer en is nooit weer gesien nie.
Christo Bothma Gerco van Deventer In die nuus ontvoer
Egpaar vas ná dood van baba
Polisie slaan toe op onwettige mynbedrywighede
EK SAL BID DAT DAAR UITKOMS KOM!! Jy sal weer jou mense sien!!
Sterkte …. Hoop hy kom lewendig daar uit.
Dit is vreeslik..
Ons bid, dit is wat ons het, ons Geloof en ons God!
Suid-Afrikaners is nerens meer veilig nie, nie in SA nie en ook nie in die buiteland nie. Sterk staan en moed hou familie en Gerco, God sal jou uitkoms gee.
As die losprys nie betaal word nie, maak hul jou gewoonlik dood, dis vreeslik baie geld wat niemand kan bekostig nie !!